童丱須知 舅姑篇
作者：史浩
朝代：宋

paragraphs: 女子年既笄，出適乃從夫。
從夫始曰婦，將以事舅姑。
舅姑生男兒，鼓舞更忻愉。
稟受胚胎成，身體洎髮膚。
玩之如美玉，寶之如明珠。
覬其能立身，孝養勤朝晡。
豈知壯有室，却使失歡娛。
婦既恣狼戾，夫亦與之俱。
翁嫗有憎惡，導夫起嗟吁。
叔妹有異胞，俾夫肆欺誣。
及其享富貴，却云夫自圖。
珍異私帑積，貲産別籍拘。
不念翁與嫗，生爾夫之軀。
不念叔與妹，爾夫當友于。
動輒生離間，豈不負心乎。
天殃或人禍，捨爾其誰誅。
我有爲婦法，爾其聽而孚。
凡事舅姑禮，與事親無殊。
唯當輔君子，相勉以相須。
定省問安否，溫凊視衣襦。
俎豆奉燕樂，几杖供扶持。
出因侍坐席，入則臨庖厨。
親意或欲與，承命惟所需。
不作曾元養，問有必曰無。
親意所愛敬，率行不敢渝。
當以內則篇，終身爲範模。
其有疾病時，憂惶問醫巫。
不眠衣带敝，不食形容枯。
藥餌必自試，寧敢離須臾。
以至復初後，吾身方得蘇。
其有貧困時，四壁立家徒。
夫既日負米，不憚涉崎嶇。
婦亦憫其勞，推食盈盤盂。
質貸如已盡，素手居窮途。
每務寬慈抱，何嘗使向隅。
以其所以養，麤糲成甘腴。
親怒我勿怨，親肥我獨臞。
忘饑日反哺，豈不見慈烏。
親既感爾孝，祝爾多英雛。
佗日爾有婦，復與爾同符。
因知婦行孝，乃自立根株。
出爾反乎爾，曾不差錙銖。
當時奉翁嫗，後效收桑榆。
時哉不可失，作詩勸踟躕。